SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 254

**2022. gada 11. janvārī plkst. 10.00**

Videokonferences formātā

Sēdē piedalās:

**komisijas deputāti**:

**Juris Rancāns**

**Edvīns Šnore**

**Ainars Bašķis**

**Raimonds Bergmanis**

**Ivans Klementjevs**

**Ainars Latkovskis**

**Māris Možvillo**

**Mārtiņš Šteins**

**Atis Zakatistovs**

**uzaicinātās personas:**

* Ministru prezidenta parlamentārā sekretāre **Evika Siliņa;**
* Veselības ministrijas Sabiedrības veselības departamenta Vides veselības nodaļas vadītāja **Jana Feldmane;**
* Slimību profilakses un kontroles centra Infekcijas slimību riska analīzes un profilakses departamenta direktors **Jurijs Perevoščikovs;**
* Tieslietu ministrijas Valststiesību departamenta direktore **Sanita Armagana;**
* Augstākās tiesas priekšsēdētāja padomniece Tieslietu padomes jautājumos **Solvita Harbaceviča;**
* Vides aizsardzības un reģionālās attīstības ministrijas Juridiskās nodaļas vadītāja **Olga Paipala;**
* Izglītības un zinātnes ministrijas valsts sekretāra vietnieks – Sporta departamenta direktors **Edgars Severs;**
* Izglītības un zinātnes ministrijas Juridiskais un nekustamo īpašumu departamenta direktora vietniece **Daiga Dambīte;**
* Kultūras ministrijas valsts sekretāres vietnieks **Uldis Zariņš;**
* Labklājības ministrijas Darba attiecību un darba aizsardzības politikas departaments direktora vietniece **Ineta Vjakse;**
* Iekšlietu ministrijas parlamentārais sekretārs **Mārtiņš Šteins;**
* Iekšlietu ministrijas valsts sekretāra vietnieks Juridiskā departamenta direktors **Vilnis Vītoliņš;**
* Ekonomikas ministrijas Konkurences, tirdzniecības un patērētāju tiesību nodaļas vadītājs **Didzis Brūklītis;**
* Aizsardzības ministrijas Juridiskā departamenta direktores vietniece **Sanda Vistiņa;**
* Satiksmes ministrijas valsts sekretāra vietnieks **Dins Merirands;**
* Zemkopības ministrijas parlamentārais sekretārs **Edgars Kronbergs;**
* Tiesībsarga vietniece, Pilsonisko un politisko tiesību nodaļas vadītāja **Ineta Piļāne;**
* Valsts ugunsdzēsības un glābšanas dienesta Krīzes vadības nodaļas vadītājs **Kaspars Druvaskalns;**
* Valsts ieņēmumu dienesta Personālvadības pārvaldes Personāla apkalpošanas daļas vadītāja vietnieks **Artis Gudļevskis;**
* Valsts darba inspekcijas direktora vietniece **Andra Auziņa;**
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde;**
* Latvijas Iekšlietu darbinieku arodbiedrības valdes priekšsēdētājs **Armands Augustāns;**
* Latvijas darba devēju konfederācijas jurists, darba tiesību eksperts **Jānis Pumpiņš.**

**citas personas:**

Saeimas Juridiskā biroja **vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante I.Barvika, konsultanti I.Silabriede, M.Veinalds, E.Kalniņa un B.Veiskate**

**Sēdi vada:** komisijaspriekšsēdētājs J.Rancāns

**Sēdi protokolē:** konsultanteE.Kalniņa

**Sēdes veids:** atklāta

Darba kārtība:

1. Ministru kabineta 2021. 22. decembra rīkojums Nr. 999 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 7. janvāra rīkojums Nr. 2 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

4. Dažādi.

**J.Rancāns** atklāj komisijas sēdi, veic deputātu klātbūtnes pārbaudi un informē par izskatāmo darba kārtību un uzaicinātajām amatpersonām.

1. Ministru kabineta 2021. gada 22. decembra rīkojums Nr. 999 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

2. Grozījumi Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku.

3. Ministru kabineta 2022. gada 7. janvāra rīkojums Nr. 2 “Grozījumi Ministru kabineta 2021. gada 9. oktobra rīkojumā Nr. 720 "Par ārkārtējās situācijas izsludināšanu"”.

**J.Rancāns** dod vārdu Ministru prezidenta parlamentārai sekretārei E.Siliņai iepazīstināšanai ar aktuālo situāciju, Ministru kabineta 2021. gada 22. decembra rīkojumu Nr. 999 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””, Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai", kuri skar personu tiesības un likumiskās intereses un var ietekmēt valsts ekonomiku, un Ministru kabineta 2022. gada 7. janvāra rīkojumu Nr. 2 “Grozījumi Ministru kabineta 2021. gada 9. oktobra rīkojumā Nr. 720 “Par ārkārtējās situācijas izsludināšanu””.

**E.Siliņa** informē par 22. decembra rīkojumu – 21. decembrī bija skaidrs, ka Eiropā izplatās Covid vīrusa Omikrona variants, un arī Latvijā jau bija pieaudzis jauno gadījumu skaits. Līdz ar to valdība jau bija pieņēmusi konkrētu valstu skaitu – Lielbritānija, Dānija, Norvēģija, vēl iepriekš – Āfrikas valstis, bet 21. decembrī šīm valstīm – Zviedrija, Īrija, Beļģija, Vācija, Krievija – tika noteikts, ka Latvijā varēs ieceļot tikai ar negatīvu Covid testu (vakcinācijas sertifikātam papildus tiks prasīts arī tests) nolūkā mazināt iebraucēju skaitu, kas varētu ievest Omikrona paveidu.

Valdība 21. decembrī uzdeva Operatīvā vadības grupai izstrādāt scenārijus, kā dzīvot tālāk pēc 11. janvāra (par to jau tiks runāts pie otrajiem rīkojuma grozījumiem), arī Imunizācijas valsts padome 21. decembrī nāca klajā ar jaunu rekomendāciju, kurā iesaka visām 18 gadu vecumu sasniegušām personām veikt balstvakcināciju, ja kopš pēdējā kursa ir pagājuši 3 mēneši (attiecībā par bērniem šāda lēmuma nebija).

Ņemot vērā, ka tuvojās Ziemassvētki, tika atļauts līdz 10 personām sarkanajā režīmā pulcēties dievnamos, ievērojot visus epidemioloģiskās drošības pasākumus. Tirdzniecības centriem tika atļauts strādāt zaļajā režīmā brīvdienās un svētku dienās, sākot no 25. decembra.

Ņemot vērā, ka ir Jaunais gads, un cilvēki pulcēsies, tika atcelts darba laika ierobežojums publisko pakalpojumu sniedzējiem no 31. decembra līdz 1. janvārim, ievērojot visas prasības.

Cilvēki tika aicināti lietot maskas publiskās vietās, nedrūzmēties, vēdināt telpas un doties gan revakcinēties, gan vakcinēties ar primārajām vakcīnām; izvairīties no plašas svinību rīkošanas, svētkus svinot tikai ģimenes lokā.

**E.Siliņa** tālāk informē par 7. janvāra rīkojumu – tas tapis atsaucoties uz decembra lēmumiem, un Operatīvā vadības grupa bija izstrādājusi iespējamos scenārijus, kā varētu rīkoties tālāk. Viens no tiem bija pagarināt ārkārtējo situāciju līdz 28. februārim, ņemot vērā Omikrona izplatības ātro paaugstināšanos.

Visi iedzīvotāji tika aicināti veikt balstvakcināciju. Valdība runāja arī par medicīnisko masku vai FFP2 respiratoru valkāšanu visur, kur notiek cilvēku pulcēšanās. Tāpat tika runāts, ka plaša testēšana ir efektīvs veids, kā laikus varētu ierobežot un pamanīt šo vīrusu.

Reaģējot uz ES pieņemtajiem lēmumiem, tika noteikts, ka Covid sertifikāta derīguma termiņš pieaugušām personām ir 9 mēneši pēc primārās vakcinācijas kursa, izņemot Janssen vakcīnu, kurai tika noteikti 5 mēneši. Pēc tam nepieciešams veikt balstvakcināciju.

Vēl viena būtiska lieta, ko pieņēma valdība, ka izglītības jomā būs paplašinātas iespējas bērniem apmeklēt interešu izglītības un sporta nodarbības. Turpmāk šajās aktivitātēs varēs piedalīties visi tie bērni, kuri skolās veic rutīnas skrīninga testus, un arī tie bērni, kuriem ir 12 gadi un kuri nav vakcinēti. Arī pirmsskolas vecuma bērni var apmeklēt nodarbības izglītības un profesionālās ievirzes izglītības jomā, neveicot testus, ja viņi mācās un apmeklē šīs nodarbības vienā grupiņā, bet, ja viņiem šīs grupiņas pārklājās ar citiem izglītojamiem no citām skolām, tad ir iespējas veikt rutīnas skrīninga testus.

Krīzes jomā, ja nepieciešams sniegt atbalstu jauniešiem, tad to var sniegt ārpus šīs epidemioloģiskās drošības.

**E.Siliņa** tālāk iepazīstina arī ar būtiskākajiem Grozījumiem Ministru kabineta 2021. gada 28. septembra noteikumos Nr. 662 "Epidemioloģiskās drošības pasākumi Covid-19 infekcijas izplatības ierobežošanai" – tie ir grozījumi, kas pieņemti attiecībā par pēdējo rīkojumu, kur tiek definēts, kas ir pilnībā vakcinēta persona (kurai ir gan primārā vakcinācija, gan balstvakcinācija), kas ir pabeigta primārā vakcinācija (kuri vēl nav saņēmuši balstvakcināciju), un kas ir balstvakcinācija (vakcinācija, kuru var saņemt papildus primārajai vakcinācijai).

Attiecībā uz darbu ir pietiekoši ar pabeigtu primāro vakcināciju. Pilnībā vakcinēta persona ir prasīta vairāku pakalpojumu sniegšanas vietās – publiskajā izklaidē (teātros, koncertos).

Tāpat ir definēts, kas ir epidemioloģiski droša vide – tās ir gan pilnībā vakcinētas personas, gan balstvakcīnu saņēmušas personas, gan pārslimojušas personas, gan personas ar pabeigtu primāro vakcināciju.

Ļoti plaši tiek regulēts izglītības process – kas tajā piedalās, ar kādām vakcīnām, kurš un kad tiek testēts. Tāpat arī pateikts, ka privātajās izglītības iestādēs ir nepieciešams sertifikāts, kas apliecina pabeigtu primāro vakcināciju vai balstvakcināciju, vai pārslimošanas sertifikāts.

Tiek regulētas arī prasības par ceļošanu.

Katram no nosacījumiem noteikts savs termiņš, kad tas stājas spēkā – no 15. februāra stājas spēkā prasība par balstvakcināciju un sertifikātu derīguma termiņi.

**J.Rancāns** jautā, vai sertifikātu derīguma termiņš tiek skaitīts no brīža, kad cilvēks ir ieguvis imunitāti.

**E.Siliņa** atbild, ka sertifikātu derīguma termiņš tiek skaitīts no brīža, kad saņēmis otro vakcīnu (Janssen – no tā datuma, kad vakcinējies). Kad saņems balstvakcināciju, tad sertifikātā parādīsies šis fakts. Tam būtu jāparādās arī Covid sistēmā.

**J.Feldmane** papildina par sertifikātu derīguma termiņu – tas tiek noteikts no vakcinācijas kursa pabeigšanas – no vakcīnas pēdējās devas saņemšanas brīža, kas norādīts sertifikātā. NVD šobrīd strādā pie sertifikātu sistēmas pilnveidošanas, lai viss būtu nolasāms un verificējams.

Vēl papildina, ja cilvēks ir pārslimojis Covid, un pēc tam saņēmis pilnu primārās vakcinācijas kursu, tad šī otrā vakcīnas deva jau tiek uzskatīta kā balstvakcinācija. Ja ir viena vakcīnas deva, tad sertifikāts ir 270 dienas.

Šobrīd jau apmēram 50% no jaunatklātiem gadījumiem ir saistīti ar jauno vīrusa paveidu, arī saslimšanas gadījumu skaits nedēļas laikā pieaudzis par 100%.

Akcentē aktuālu problēmu – darbaspēka problēmu (cilvēki uz laiku kļūst darbnespējīgi, tas rada slogu sabiedrībai).

Šeit būtiska nozīme ir balstvakcinācijai, lai mazinātu saslimstības riskus (no 40-60% samazina iespējas saslimt ar simptomātisko Omikrona paveidu, stacionēšanās gadījumus samazina līdz 80%).

Gandrīz 70% Latvijas iedzīvotāju ir saņēmuši vienu vakcīnas devu, pabeigta primārā vakcinācija ir apmēram 67% iedzīvotāju. Balstvakcināciju ir saņēmuši apmēram 17% iedzīvotāju.

J.Perevoščikovs prezentē aktuālos epidemioloģiskos datus (*prezentācijas kopija pievienota pielikumā*). Informē, ka pagājušajā nedēļā novērojams saslimstības pieaugums par 93%. Tas saistīts ar izglītības iestādēs veiktajiem skrīninga rezultātiem.

Veikto testu skaits pieaudzis par 54% dienā, Covid gadījumu skaits – par 93,7% dienā.

Covid-19 pozitīvo testu īpatsvars pieaudzis līdz 15,4%.

Apvienoto paraugu skaits ir sarucis, jo izpalikusi skolēnu testēšana brīvlaikā. Individuālie testi dod lielu procentuālo pieaugumu – līdz 8,4%.

7 un 14 dienu kumulatīvie rādītāji uzrāda diezgan strauju pieaugumu – nav saistīts ar pieaugušo testu skaitu un skolēnu skrīningu, bet ar saslimstības izplatību sabiedrībā.

Min arī notekūdeņu pārbaudes datus, kas arī atspoguļo pieauguma tendenci – jo vairāk cilvēku slimo, jo vairāk šis vīruss sastopams notekūdeņos.

Omikrona variants strauji aizplatās – pirms 5 nedēļām tie bija 7 gadījumi, tagad tie jau ir tūkstoši. Īpatsvars ir virs 50%.

Reproduktivitātes koeficients ir 1,6 (R=1,6) – 100 inficēti cilvēki vīrusu pietiekami ātri nodod vēl 160 cilvēkiem.

Nedēļas laikā pieaudzis stacionēto pacientu skaits par 50,3%.

Pagaidām nav novērojama pasliktināšanās rādītājos par smago Covid pacientu skaitu. Letālo gadījumu skaits gan pieaudzis par 4%.

Nav neviena reģiona, kur nebūtu novērojams saslimstības pieaugums, bet vislielākā saslimstība ir Vidzemes reģionā un Rīgā, Mārupes, Ādažu, Ķekavas novados.

Saslimstības dinamika pa vecuma grupām – neliels pieaugums novērojams sociāli aktīvajās grupās (īpaši 20-29 gadi). Izskaidro to ar svētku svinību faktu.

Ievesto gadījumu skaits joprojām ir ļoti liels.

7 valstis dod mums 51,4% ievesto gadījumu – Lielbritānija, Itālija, Francija, Spānija, Zviedrija, Ēģipte, Vācija.

Kopējā tendence ES – redzams, ka notiek pieaugums. Mirstība ir joprojām augsta, bet pozitīvais ir tas, ka saslimstības pieaugumam neseko nāves gadījumu skaita attiecīgs pieaugums.

Decembrī risks inficēties ar Covid bija 1,7 reizes mazāks cilvēkiem ar primāro vakcināciju, 5,5 reizes mazāks cilvēkiem ar primāro vakcināciju un balstvakcināciju. Līdzīgi ir ar stacionētajiem cilvēkiem – 3,1 reizi mazāks risks cilvēkiem ar primāro vakcināciju, 7,5 reizes mazāks cilvēkiem ar primāro vakcināciju un balstvakcināciju. Attiecībā uz mirstību ir vēl lielāks vakcinācijas efekts – 5,5 reizi mazāks risks cilvēkiem ar primāro vakcināciju, 24 reizes mazāks cilvēkiem ar primāro vakcināciju un balstvakcināciju (vakcinācija dod lielu pienesumu nāves riska novēršanai).

Balstvakcinācija dod 2,7 reizes lielāku aizsardzību pret inficēšanos. Aizsardzība pret smagiem gadījumiem ir ļoti izteikta – 15,5 reizes lielāka aizsardzība. Pret letālajiem gadījumiem – pat 27,7 reizes.

Pievērš uzmanību reinfekcijas rādītājiem – cilvēkiem, kuri bija inficēti ar Covid, un tad inficējās otro reizi – redzams, ka pēdējās divās nedēļās šis procents sāk pieaugt (4% no visiem reģistrētajiem gadījumiem).

Vakcinācijas efektivitāte pret simptomātisku saslimšanu pēc AZ vakcīnas divām potēm pēc 20 nedēļām pielīdzināma nullei, bet, saņemot balstvakcināciju ar Pfizer vai Moderna vakcīnu, strauji paceļas aizsardzības līmenis( virs 60-70%).

Līdzīgi ir ar vakcinācijas efektivitāti pret simptomātisku saslimšanu pēc Pfizer vakcīnas divām potēm pēc 20 nedēļām ir apmēram 10%, bet, saņemot balstvakcināciju ar Pfizer vai Moderna vakcīnu, strauji paaugstinās aizsardzības līmenis( virs 60-90%).

Esošie dati un aprēķini liecina, ka vakcinācijas efektivitāte pret simptomātisku slimību ar Omicron variantu ir ievērojami zemāka nekā salīdzinājumā ar Delta variantu un strauji samazinās laika gaitā.

Tomēr aizsardzība pret hospitalizāciju ir daudz lielāka nekā pret simptomātisku slimību, jo īpaši pēc balstvakcinācijas, kad vakcinācijas efektivitāte pret hospitalizāciju ir tuvu 90%.

J.Rancāns pateicas par prezentāciju. Dod vārdu ministriju un citu institūciju pārstāvjiem.

S.Vistiņa lūdz atbalstīt rīkojuma grozījumus.

I.Vjakse arī lūdz atbalstīt rīkojuma grozījumus. Par situāciju sociālajos aprūpes centros – no 3. līdz 9. janvārim pašvaldību un privātpersonu dibinātajās iestādēs kopējais saslimušo skaits ir 22 cilvēki. Valsts sociālajos aprūpes centros šobrīd saslimušo nav, darbinieku vidū ir 4 inficēti darbinieki, stacionēto un mirušo nav. Vakcinācijas aptvere pašvaldību un privātpersonu dibinātajās iestādēs: klienti – 91%, darbinieki – 97%; balstvakcinācija: klienti – 39%, darbinieki – 20%. Valsts sociālajos aprūpes centros vakcinācijas aptvere: klienti – 100%, un 47% balstvakcīna; darbinieki – 97%, un balstvakcīna – 18%.

 S.Armgana papildina, ka šobrīd baznīcas ierobežotā skaitā var apmeklēt arī nevakcinētas personas. Attiecībā uz jurista kvalifikācijas eksāmeniem un tiesnešu eksāmeniem – tie var notikt klātienē, ievērojot epidemioloģiskās drošības prasības, testējoties, un lietojot FFP2 respiratorus.

O.Paipala lūdz atbalstīt rīkojuma grozījumus.

E.Severs gandarīts par bērnu un jauniešu iespējām iesaistīties mākslas, deju un sporta programmās, kā arī pirmsskolas vecuma bērniem un 12+ ir rasts risinājums; un pie sporta papildu komentārs – būs pakāpeniska iespēja atsākt arī komandu sporta sacensības. Lūdz atbalstīt.

U.Zariņš lūdz atbalstīt rīkojuma grozījumus.

M.Šteins arī lūdz atbalstīt rīkojuma grozījumus.

D.Brūklītis arī lūdz atbalstīt rīkojuma grozījumus.

D.Merirands lūdz atbalstīt rīkojuma grozījumus.

E.Kronbergs arī lūdz atbalstīt rīkojuma grozījumus.

I.Piļāne jautā par testēšanu ar rutīnas skrīninga testu sociālās aprūpes klientiem par valsts līdzekļiem – kāpēc šī mērķa grupa ir izdalīta atsevišķi. Kā tas ir ar ieslodzījuma vietām un citām iestādēm.

S.Armgana skaidro, ka testēšana tiek nodrošināta arī ieslodzījuma vietās gan darbiniekiem, gan ieslodzītajiem – visiem par valsts līdzekļiem.

J.Feldmane papildina, ka tas bija Labklājības ministrijas priekšlikums, ņemot vērā to, ka šīs ir augsta riska iestādes. Protams, arī pārējās iestādes notiek testēšana un par valsts līdzekļiem.

J.Rancāns piemetina, ka atsevišķām ministrijām ir vēlme nodrošināties papildus, veicot testus.

I.Vjakse apstiprina, ko J.Feldmanes teikto – mērķis ir papilu aizsardzība, papildu kontrole, lai ātrāk izķertu Covid gadījumus, jo šajās iestādēs cilvēku blīvums ir pietiekami liels.

*Visi pārstāvji aicina atbalstīt rīkojuma grozījumus.*

J.Rancāns dod vārdu deputātiem.

A.Latkovskis jautā: 1) vai var nosaukt kādu no rietumu valstīm, kur Omikrona straujas izplatības rezultātā ir ieviests “lokdauns” vai mājsēde; 2) ar ko Latvijas situācija ir unikālāka atšķirībā no Lietuvas un Igaunijas; 3) vai VM joprojām paredz mājsēdi kā vienu no piedāvātajiem lēmumu variantiem nākotnē un kāds ir pamatojums.

J.Feldmane atbild, ka šobrīd nevienā no valstīm nav tāda pieredze, ka ir ieviests “lokdauns”. Situācija ir atkarīga no vakcinācijas aptveres riska grupās. Ietekmējošie faktori dažādās valstīs atšķiras. Runājot par atšķirību Igaunijā un Lietuvā – atšķiras situācija slimnīcās (noslodze un kapacitāte). Saslimstībai attīstoties, varētu atšķirties arī mirstības rādītāji – jebkādi pasākumi tiktu noteikti, vadoties no riska sabiedrībai, no slimnīcu noslodzes rādītājiem. Ja redzētu, ka slimnīcas vairs nevar nodrošināt savas funkcijas, tad var tikt lemts par attiecīgiem epidemioloģiskās drošības pasākumiem.

J.Perevoščikovs papildina, ka situācija, cik daudz cilvēku inficējas un slimo atkarīga no tā, cik daudz cilvēku ir imūni. Lietuvā un Igaunijā pārdzīvoti lieli uzliesmojumi, kas Latvijā novērsti ar papildu pasākumiem.

J.Feldmane piebilst, ka “lokdauns” nav pašmērķis. Ja to saredz kā situācijas risinājumu, tas varētu tikt no VM rosināts. Tiek domāts par dažādām iespējām.

M.Možvillo interesējas: 1) kas notiek ar sodu procentu uzrēķiniem, ar parādu piedziņām, jo pieaug elektrības, apkures un gāzes rēķini.

E.Siliņa atbild, ka par sodu procentiem nezinās teikt, bet var tikai pateikt, ka MK ir pieņēmis virkni atbalsta pasākumu energoresursu cenu kāpuma apstākļos.

M.Možvillo jautā par FFP2 maskām – šīs maskas maksā ap 3 eiro gabalā, 2 stundu laikā pēc lietošanas tās kļūst nederīgas ( dienā 2 maskas vajag noteikti, mēnesī – 120 eiro). Vai ministrijas ir izdarījušas aprēķinus un ietekmi uz cilvēku maksātspēju no šī viedokļa.

J.Rancāns iebilst, ka ir nesen pircis par 0,69 eirocentiem.

E.Siliņa piekrīt J.Rancānam, internetā ir lētāk, ja nopērk vairāk. Šobrīd AM apgādes departamentā VALIC ir uzkrājums, lai varētu šīs maskas izdalīt maznodrošinātajiem, bet ir doma veidot iepirkumu. Šo masku atpūtinot, var lietot arī atkārtoti.

M.Možvillo vaicā par gaisa kvalitātes mērījumiem – noteikts, ka 1000 ppm, bet zinātnieki saka, ka 1500 ppm ir ieteicamā prasība. Pēc kā vadījās, to nosakot.

J.Feldmane skaidro, ka šeit jāvadās no 2 aspektiem – viens no šiem CO2 kā rādītājs gaisa kvalitātei, kas ietekmē cilvēka labsajūtu, koncentrēšanās spējas (izmanto robežvērtību līdz 1500 ppm); otrs ir bioloģiskā drošība (rekomendējamā robežvērtība ir 1000 ppm).

J.Rancāns rezumē, ka ar šo pašapliecinājumu cilvēks uzņemas atbildību, ka viņš sniedz patiesu informāciju par savu veselības stāvokli. Par nepatiesas informācijas sniegšanu pienākas sods.

**M.Možvillo** tālāk jautā par sertifikātiem – vai pēc sertifikāta derīguma termiņa beigām būs pārejas periods.

**J.Feldmane** atbild, ka jau ir paredzēts pārejas periods – balstvakcinācija ir jāveic no 3 līdz 6 mēnešiem. Dots 3 mēnešu ilgs pārejas periods, jo sertifikāts ir derīgs 9 mēnešus.

**M.Možvillo** vaicā par to, kas notiek ar ES atzītajām zālēm Covid ārstēšanai, vai ir plānoti iepirkumi, vai ir plānots kaut ko intensificēt, lai samazinātu mirstību un smago gadījumu skaitu.

**J.Feldmane** skaidro, ka tas jau tiek intensificēts, šobrīd speciālisti izstrādā jaunākas vadlīnijas šo zāļu efektīvai izmantošanai.

**M.Možvillo** tālāk jautā – OR kods neierobežo slimības izplatību, pat veicina, arī ar pozitīviem testiem cilvēki var iekļūt visur. Vai QR kods tiek apturēts uz laiku, ja cilvēkam konstatē Covid saslimšanu.

**J.Feldmane** informē, ka noteikumi paredz to, ka vakcinācijas sertifikāts tiek apturēts slimošanas laikā (uz 10 dienām).

**I.Klementjevs** vaicā: 1) par ventilāciju izglītības iestādēs – par mēraparātiem (decembrī vēl nebija, bet tika solīts, ka decembra beigās, janvāra sākumā būs), vai tie ir iegādāti; 2) par vīrusu ūdeņos – kādos ūdeņos tas ir atklāts; 3) par vakcīnu efektivitāti – par Astra Zeneka: ja efektivitāte ir tikai 40%, vai šādu vakcīnu vajadzēja iepirkt.

**J.Perevoščikovs** komentē, ka tie ir notekūdeņi (kanalizācija) – notekūdeņu saturs tiek regulāri pārbaudīts sakarā ar ES prasībām izveidot šādu monitoringu.

Par vakcinācijas efektivitāti – pie lieliem saslimstības skaitļiem arī 40% ir labs rādītājs, bet īpaši svarīga ir smagu saslimstības gadījumu novēršana. Ieteicama balstvakcinācija – paceļ efektivitāti par 90%.

**E.Severs** atbild, ka mērierīču iepirkums ir noslēdzies tikai 23. decembrī. Piegādes laiks ir 40 dienas no vienošanās noslēgšanas dienas ar iestādi. Tiks piegādāts ap 13 000 šo ierīču. Gala termiņš – aprīlis (attiecas uz valsts un pašvaldību izglītības iestādēm). Pašvaldības jau sākušas veikt pirmos pasūtījumus.

**R.Bergmanis** jautā, vai ir informācija par FFP2 masku lietošanu ES un EEZ valstīs. Kurās valstīs tās tiek lietotas un kāda ir to efektivitāte salīdzinājumā ar citām.

**J.Feldmane** skaidro, ka ir rekomendācijas, kurās tiek pateikta šī efektivitāte (filtrācija ir augstākā pakāpē). Sola apkopot visu informāciju un sagatavot rakstisku vēstuli.

**J.Rancāns** apkopo uzklausīto informāciju par epidemioloģisko situāciju, aicina atbalstīt minētos Ministru kabineta noteikumus.

*Deputātiem nav iebildumu, komisija pieņem uzklausīto informāciju zināšanai.*

**J.Rancāns** pateicas visiem sēdes dalībniekiem par diskusiju un aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2021. gada 22. decembra rīkojumu Nr. 999, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 2 (I.Klementjevs, M.Možvillo); atturas – 1 (R.Bergmanis).*

*Deputāti* ***atbalsta*** *Ministru kabineta 2021. gada 22. decembra rīkojumu Nr. 999, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2021. gada 22. decembra rīkojumu Nr. 999, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””.

**J.Rancāns** aicina deputātus balsot par atbalstu komisijas sagatavotajam Saeimas lēmuma projektam   [“Par Ministru kabineta 2022. gada 7. janvāra rīkojumu Nr. 2, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”"](https://titania.saeima.lv/LIVS13/saeimalivs_lmp.nsf/0/016D8178299BF048C22586A200370007?OpenDocument).

*Notiek balsošana.*

*Par – 6 (J.Rancāns, E.Šnore, A.Bašķis, A.Latkovskis, M.Šteins, A.Zakatistovs); pret – 2 (I.Klementjevs, M.Možvillo); atturas – 1 (R.Bergmanis).*

*Deputāti* ***atbalsta*** *Ministru kabineta 2022. gada 7. janvāra rīkojumu Nr. 2, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu”.*

**LĒMUMS:**

- atbalstīt un virzīt izskatīšanai Saeimā lēmuma projektu “Par Ministru kabineta 2022. gada 7. janvāra rīkojumu Nr. 2, ar kuru grozīts 2021. gada 9. oktobra rīkojums Nr. 720 “Par ārkārtējās situācijas izsludināšanu””.

J.Rancāns pateicas uzaicinātajām personām par piedalīšanos komisijas sēdē un slēdz sēdi.

Pielikumā: prezentācija uz 40 lp.

Sēde pabeigta plkst. 11.50.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E. Šnore